  Виталий Пронин Кияса ёросысь Юрмалай куке-соку чылкак ӟуч гурт вал. Но туннэ отын ужа удмурт клуб, кырӟало-верало удмурт коллективъёс, школаын нуисько удмурт кылъя урокъёс. «Раздолье» луоз «Вӧлмыт»? Валентина Шадрина — ӟуч нылкышно, 25 ар пала ни кивалтэ татысь культурая юртэн. — Юрмалай котырысь тросэз гуртъёс удмуртэсь, — шуэ со. — Кылем даурысь 80-тӥ аръёсы отысь калык пумен татчы выжыны кутскиз. Озьы ӟуч черкогуртмы арысь аре удмуртомыны ӧдъяз. Туннэ улӥсьёс пӧлысь ог ӝыныез удмуртъёс луэмын ни кадь. Но та чик уг люкеты улыны, ужаны — ог-огмес валаськом. Культурая юртамы но пӧртэм ужрадъёс ортчытъяськом: одӥгъёссэ ӟуч кылын, мукетъёссэ удмуртэн... Культурая юрт черкогуртын бадӟым ик ӧвӧл — 100 мурт тэрымон. Калык татысь уг бырылы. Ужрадъёс пӧртэмесь но тунсыкоесь. Со сяна, бадӟым праздникъёс дыръя, кылсярысь, Выль аре, Вӧйдыре, клубын ужасьёс вуж сальяослы, уддядиослы туристъёсты пумитаны-келяны, шутэтсконзэс радъяны юрттӥсько. Эсьма, кӧня ке но уксё но потто. Озьы басьтыны быгатӥзы ни ноутбукъёс, выльдӥзы аппаратуразэс, вошъязы укно янакъёссэс. Талы луыса кырӟась-верась коллективъёслы репетициос ортчытъяны, концертъёс возьматъяны каньылгес луиз. — Калык кырӟанъя «Раздолье» ансамбльмылы вуоно арын 20 ар тырмоз, — азинтэ веранзэ Валентина Шадрина. — Отчы пырисько культурая юртысьтымы вань ужасьёс, ветло дышетӥсьёс, библиотекарь но мукетъёсыз. Коллективмы ӟуч ке но лыдъяське, кырӟасьёс ваньзы сямен удмуртъёс. Соин ик ӵемысь удмурт кырӟанъёсты но кырӟаськом. Вераськон вискын юан ӝутскиз: нош малы меда ансамбльлэсь нимзэ но удмурт каронтэм? — Та сярысь вазен но малпаськылӥм ни вал, — верало «Раздольеын» кырӟась нылкышноос. — Оло, «Вӧлмыт» кароно?! Кырӟанъёсмы вӧлм-ы-ыт мед чузъяськозы! Кивалтӥсьсы Валентина Шадрина пумит уг луы: иське, озьы мед луоз! «Палэзян» но «Удмурт дунне» Тамара Петрова 48 ар ӵоже ужаз школаын, ӟуч кылъя но литературая урокъёс нуиз. Туэ пенсие потӥз. Но сабырлы нылкышнолэн тэк пукыны мылкыдыз чик ӧвӧл ай. Табере со кивалтэ «Палэзян» удмурт клубен. — Кылем арын, Удмурт кыллэсь нуналзэ пусйыкумы, таӵе клуб кылдытыны малпанмы чилектӥз, — шуэ Тамара Никитична. — Отчы тросгес ветло пенсие потэмъёс, ужамын пӧртэм интыосын: школаын, клубын, колхозын... Ар куспын трос пол пумиськылӥм ини, пӧртэм праздникъёсты дэмен ортчытъяськом, ёросысьтымы тодмо адямиосын пумиськонъёс радъялляськом. «Палэзянъёс» нырысьсэ ик пумиськонзэс сӥзизы ёросысьтызы самодеятельной композиторъёслы: Владимир Бочкаревлы, Николай Уткинлы, Мартемьян Тихоновлы... — Мартемьян Тихоновез ас куспамы Миша гинэ шуиськом, со ачиз но пумиськонамы вал. Арганэн шудӥз, ми кырӟам. Туж чебер кырӟа, кырӟанъёс но гожъя, — пусъе Тамара Никитична. Р. Раева Мукетыз пумиськон дыръя удмурт клубе ветлӥсьёс тодазы вайизы ёросысьтызы потэм гожъяськисьёсты: Геннадий Камашевез, Владимир Бубякинэз, Юрий Барановез, Николай Долгановез... Кемалась ӧвӧл тӧр шоразы вал кылбурчи Любовь Тихонова, соин ӵош ми но — «Удмурт дунне» газетын ужасьёс. Ас синмынымы адӟим, кызьы юрмалайёс мыло-кыдо тыршо удмурт культураез, кылэз утён бордын. Уг вунэто сям-йылолъёсты но: кунооссэс котьку вӧйын нянен пумитало, удмурт пӧрамъёсты ӝӧк вылэ пукто. «Удмурт дуннелы» но гожтӥсько! Нош табере «Палэзян» пыриз на «Удмурт нылкышно кенеш» огазеяськонлэн бурд улаз. Озьыен, малпанъёссы-ужрадъёссы уката трос луозы! Котькытын Римма Гуртысь мыло-кыдоос пӧлын уката висъяське Римма Раева. Одӥг ужрадэ но со пыриськытэк уг кыльы: огдыре кӧня ке муртэ воштыны вормоз кадь. Римма Леонидовна покчи классъёсты дышетэ — пиналъёсты лыдӟиськыны-гожъяськыны визьнодам сяна, ваньзэс кырӟась-верась каре. Собере, школаез йылпумъятозь, соос пӧртэм ужрадъёсы мыло-кыдо пырисько. Римма Леонидовна ачиз но туж чебер кырӟа, кемалась дырысен ветлэ «Раздолье» ансамбле. Усто шудэ баянэн. Эшшо руль сьӧрын ворттылэ. 3 пиналъёслэн анайзы луэ, табере песянай но ни. — Машинаен ог 6 ар талэсь азьло гинэ ворттылыны кутски, — шуэ со. — Анай-атае Вуж Сальялан уло. Соосты арнялы огпол ке но эскерем потэ. Нош картэ ялан ужын. Соин ик валай, аслым руль сьӧры пуксьытэк нокызьы уз луы шуыса. Табере пиме но Иже нуисько-вайисько ни, со искусствоосъя элькун школаын 8-тӥ классын дышетске. Нылъёсы быдэ вуизы ни: бадӟымез дышетӥсь, кыкетӥез бухгалтер. Римма Леонидовна покчи дыръяз ӟуч сямен гинэ вераськем. Угось атаезлэн анаез ӟуч вал, со бордазы улӥз. Малы ке удмурт кылэз поттылыны ӧз лэзьылы, пе. Но, школае мыныса, Римма пумен удмуртомыны кутскиз. Собере семьяязы но удмурт кыл кузёяськыны ӧдъяз. Анайзы удмурт вал бере, аслэсьтыз кариз. Р. Раева лыдъя: семьяын туж тросэз нылкышно бордысь потэ. Баянэз бордаз — Мон туннэ юри «Удмурт дунне» газетлы гожтӥськыны лыктӥ, — шуэ Мартемьян Тихонов, милемыз адӟыса. — Вазен басьтӥськом вал газетэз, но огдырлы вис луиз. М. Тихонов  Газетлы но гожтӥськиз, люкаськемъёс азьын туж чебер кырӟаз аслэсьтыз гожтэм кырӟанъёссэ но. — 7-тӥ-8-тӥ классъёсын дышетскисько вал, — тодаз вае воргорон. — Юмшаса ветлӥсьёс дорамы арганзэс кельтӥллям: вуж вал ини со, тросэз кнопкаосыз но усьылэмын. Ярантэм луэмысьтыз ик кулэтэм кариллям, дыр. Мон соин шудыны дышетски. Мынэсьтым ог 15 ареслы бадӟымгес Борис агае арганэн туж умой шудэ вал. Мырдэм кыстаськись маин ке шудэмме адӟиз но паймиз: кызьы, пе, озьы быгатӥськод? Собере мыным выль арган кузьмаз! М. Тихонов аслэсьтыз кырӟанъёссэ калыке поттыны кема дыр ӵоже дӥсьтымтэ — кузпалызлы гинэ кырӟам-шудылэм. Но сцена вылэ потӥз гинэ — вормонъёсыз вань ини. Кылсярысь, Можгалан самодеятельной композиторъёслэн элькун конкурссы ортчиз — кырӟанзэ быдэстӥз Юрмалайысь «Раздолье» коллективен ӵош, 2-тӥ инты басьтӥзы. Можгалан ик арганчиослэн «Сергей Крутихин люка эшъёссэ» вожвылъяськон радъяськиз — нош ик 2-тӥ луиз. М. Тихоновлэн кырӟанъёсыз но арганэн шудэмез калыклэн сюлэмаз пыро. Озьыен, бадӟым сцена вылэ потыны дыр вуэмын! Мартемьян Тихонов вордскемын но улэ Юрмалай бордысь пичи гинэ Куӵос гуртын. Ассэ пӧртэм удысъёсысь утчам ни: клубын но, шофёрын но ужам, палэнэ вахтае но ветлэм. Али ужбергатӥсь кариськем, вуз каронэн выре. Куддыр ӝожомоно но, пе, пыдлось гуртын улэмлы — уж ӧвӧл, егитъёс кошко. Но бусые потӥськод, нюлэскы мынӥськод ке, мылкыд вордскем интыдэ яратонэн уртчыны кутске! Выль кырӟанъёс йырын берганы ӧдъяло. ________ Элина КУМАЧЁВА  